El desenvolupament científic, les noves tecnologies, la indústria 4.0... formen part del nostre dia a dia, encara que sovint no som gaire conscients.
Els avenços que s'assoleixen ens fan la vida més fàcil.
Si us interessen aquests temes, us presentem quatre propostes relacionades amb el món de la ciència on podeu participar!
Concurs adreçat a professors i alumnes de Primària, ESO, batxillerat i cicles formatius que vulguin fer experiments interessants i que els filmin en vídeo.
Es tracta de filmar un experiment senzill en un vídeo de tres minuts, amb l'objectiu d'il·lustrar algun principi científic o tecnològic interessant.
Els millors treballs s'incorporaran al portal "Recerca en acció" i hi haurà premis tant per als alumnes com per al professorat.
El concurs és una iniciativa organitzada per la Fundació Catalana per a la Recerca i la Innovació i per l'Associació Catalana de Comunicació Científica.
El termini per presentar els vídeos acaba el 10 de maig.
Concurs de relats d'inspiració científica amb dues categories de participació: adults (a partir de 18 anys) i joves (de 12 a 17 anys).
Escriu un relat de ficció científica, amb una extensió màxima de 800 paraules, en català, castellà, euskera o gallec, i podràs guanyar dispositius electrònics, llibres de divulgació científica, cursos d'escriptura o subscripcions a revistes de divulgació.
Hi ha un premi institucional per a cada categoria i llengua i un premi del públic.
Aquest és un projecte de la Unitat de Cultura Científica de la Delegació del Consell Superior d'Investigacions Científiques (CSIC) a Catalunya i l'Institut de Ciència de Materials de Barcelona (ICMAB-CSIC).
Presenta els teus relats abans del 19 de maig.
II CONGRÉS DE FOTÒNICA PER A JOVES
Congrés adreçat a estudiants d'ESO, batxillerat i cicles formatius que hagin fet algun projecte relacionat directament o indirectament amb la llum i les tecnologies basades amb la llum i que ho vulguin compartir amb altres persones amb la mateixa passió per la ciència.
Si participeu, haureu de preparar un pòster que expliqui la vostra recerca de manera visual: el dia del congrés es penjaran tots els pòsters junts a la mateixa sala.
Podreu quedar-vos amb el vostre i utilitzar-lo per exposar el vostre treball, o bé passejar per la sala apropant-vos a d'altres i demanar informacions sobre ells.
El congrés és una iniciativa de l'Institut de Ciències Fotòniques (ICFO) i tindrà lloc el 30 de setembre, però els treballs es poden presentar fins al 30 de juny.
Si et vols treure el doctorat i participes en el Pla Doctorats Industrials 2016, desenvoluparàs el teu projecte de recerca en una empresa, que serà objecte de la teva tesi doctoral, en col·laboració amb la universitat.
Mitjançant un conveni de col·laboració de tres anys si ets doctorand o doctoranda hauràs de dedicar-te exclusivament al desenvolupament del teu projecte de recerca.
Els doctors industrials actuen així com a ponts de transferència de coneixement, contribuint a estrènyer les relacions entre el teixit industrial de Catalunya i les universitats i els centres de recerca.
Les empreses-universitats poden presentar nous projectes i els estudiants us podeu apuntar a les ofertes (convocatòria activa) al llarg de tot l'any.
Hi ha quatre resolucions parcials.
La darrera data per presentar-s'hi és el 5 de desembre.